b'\n_START_ARTICLE_\nTamppi (lehti)\n_START_PARAGRAPH_\nTamppi on Tampereen yliopiston teekkarien kerran vuodessa, vappuna, julkaisema huumoripitoinen julkaisu. Tamppi on saatavilla ainakin Tampereella, mutta sit\xc3\xa4 on k\xc3\xa4yty myym\xc3\xa4ss\xc3\xa4 jopa Tukholmassa. Tamppia julkaisee Tampereen yliopiston ylioppilaskunta. Lehden toimittaa Blebeijikerho.\n_START_SECTION_\nHistoria\n_START_PARAGRAPH_\nTampin edelt\xc3\xa4j\xc3\xa4 oli vuoden 1970 vappuna ilmestynyt Tamppaani. Vuonna 1972 ilmestyi Gulliveri. Se ilmestyi joka toinen vuosi \xc3\x84pyn kanssa aina vuoteen 1976 saakka. Ensimm\xc3\xa4inen varsinainen Tamppi ilmestyi vuonna 1978, jonka j\xc3\xa4lkeen Tamppi on ilmestynyt jokaisena vappuna. Tamppi on Suomen useimmin ilmestynyt vappulehti ja se julkaistiin 36. kerran kev\xc3\xa4\xc3\xa4ll\xc3\xa4 2013. _NEWLINE_Tampereen kaupunki antoi Tampin roolille opiskelijakulttuurissa tunnustuksen nime\xc3\xa4m\xc3\xa4ll\xc3\xa4 vuonna 2005 TTY:n l\xc3\xa4heisyydess\xc3\xa4 olevan lyhyet kadut Tamppikujaksi ja -raitiksi.\n_START_SECTION_\nUlkoasu\n_START_PARAGRAPH_\nTamppi on aina ollut pakattu vaihtelevanlaisiin pakkauksiin. N\xc3\xa4ist\xc3\xa4 mainittakoon Dynamiittip\xc3\xb6tk\xc3\xb6 1989, Taskumatti 1991 ja Pulloposti 1997. Vuoden 2006 Tamppi pakattiin energiajuomat\xc3\xb6lkki\xc3\xa4 muistuttavaan penaaliin ja itse lehti muistutti ulkomuodoltaan perinteist\xc3\xa4 sinikantista ruutuvihkoa. Tampin pakkaus pyrit\xc3\xa4\xc3\xa4n tekem\xc3\xa4\xc3\xa4n vitsikk\xc3\xa4\xc3\xa4ksi, jotta se toimisi hyv\xc3\xa4n\xc3\xa4 myyntiv\xc3\xa4lineen\xc3\xa4. Lehden mukana pakkauksessa on tarroja ja muuta pikkutavaraa.\n_START_SECTION_\nMyynti\n_START_PARAGRAPH_\nTamppia myyv\xc3\xa4t Tampereen teknillisen yliopiston teekkarit, arkkarit ja fuksit rahoittaakseen opiskeluaan. Yhten\xc3\xa4 kannustimena Tampin myymiselle fukseille on teekkarilakin saaminen ennen vappua. Myyntitekniikat vaihtelevat runsaasti myyj\xc3\xa4st\xc3\xa4 toiseen. Taitavat ja ahkerat myyj\xc3\xa4t saattavat myyd\xc3\xa4 useita satoja lehti\xc3\xa4.'